**Emmanuel Jean-Michel Frédéric Macron** (sündinud 21. detsembril 1977 Amiensis) on Prantsusmaa poliitik, alates 14. maist 2017 Prantsusmaa president ja Andorra kaasvürst.

Varem oli ta investeerimispankur. 26. augustist 2014 kuni 30. augustini 2016 oli Macron Prantsusmaa majandus-, tööstus- ja e-majandusminister.

Ta kandideeris 2017. aasta Prantsusmaa presidendivalimistel ja kogus 1. voorus 24,01% häältest ning pääses edasi teise vooru. Teises voorus võitis ta presidendivalimised kogudes 66,10% häältest. 
2022. aasta aprillis toimunud valimistel saavutas ta võidu samuti teises voorus 58,55% häältega ja ta jääb presidendiks kuni 2027. aastani.

Haridus
-------

Ta õppis jesuiitide asutatud Providence'i Lütseumis Amiensis, kuid ei lõpetanud, sest 1995. aastal viisid vanemad ta üle teise kooli – Pariisis Ladina kvartalis asuvasse prestiižsesse Henri IV lütseumisse. Selle lõpetamise järel üritas ta kahel korral sisse saada eliitkõrgkooli École normale supérieure, kuid edutult. 1997. aastal astus ta eliitkõrgkooli L'Institut d'études politiques de Paris (Sciences Po). Kolmandal kursusel lisandusid tal paralleelselt sealsete õpingutega filosoofiaõpingud Pariisi 10. Ülikoolis. Viimasest sai ta Machiavelli-teemalise magistritöö eest filosoofiamagistri kraadi. Sciences Po-s kaitses ta 2001. aastal magistrikraadi ühiskondlikes asjades. Aastatel 2002–2004 õppis ta veel ühes eliitkõrgkoolis – École nationale d'administration. 

Ülikooliõpingute kõrval töötas ta aastatel 1999–2001 filosoof Paul Ricœuri assistendina ja aitas toimetajana kaasa raamatu "La mémoire, l'histoire, l'oubli" ('Mälu, ajalugu, unustus') kaante vahele saamisele (ilmus 2000. aastal).

Vaated
------

Presidendina on Macron avaldanud liberalistlikke vaateid ning rõhutanud vaba turumajanduse olulisust. Ta soovib vähendada makse ning pöörata majanduses rohkem tähelepanu tehnoloogiale ja innovatsioonile. 

Macron on suhtunud ka väga positiivselt Euroopa Liitu. Teda on nimetatud ka "eurofiiliks" ning ta ise on öelnud, et tema erakond on "ainus tõeliselt Euroopa-meelne partei Euroopas". Ta pooldab Euroopa Liidu ühtsuse suurendamist ning on avaldanud föderalistlikke vaateid, näiteks pakkunud välja idee Euroopa Liidu armee loomisest. Ta on ka rõhutanud Euroopa Liidu ühtsuse olulisust – kui 2015. aastal kritiseeriti Kreekat võlakriisi pärast, oli Macron üks peamisi, kes rõhutas, et Kreeka peab iga hinna eest jääma Euroopa Liitu.

Macroni poliitika on olnud väga sõbralik ka rändekriisi ajal Prantsusmaale saabunud sõjapõgenike suhtes, rõhutades, et immigrantide ja muslimite suhtes tuleb olla tolerantne. Macron on veendunud, et vajaduse korral on Prantsusmaa valmis võtma vastu veel enam immigrante, kui ta seni on teinud.

Macron usub, et peab keskenduma keskkonnakriisi lahendamisele ning võitlema globaalse soojenemisega. 2017. aastal teatas ta, et on otsustanud suunata 700 miljonit eurot päikeseenergia arendamisse. Samal aastal teatas ta ka kavast loobuda täielikult kivisöe kasutamisest elektrijaamadest. 2018. aastal pooldas ta ka bensiinimaksu kehtestamist Prantsusmaal keskkonnakriisi lahendamiseks. 

Macron rõhutab sekularistlikke põhimõtteid. Ta on ütelnud, et "meil on kohustus lubada kõigil järgida väärikalt oma religiooni". Macron oli vastu islami pearättide (hidžaabide) keelustamisele avalikes kohtades.

Isiklikku
---------

Presidendipaar 2017. aasta juulis
Tema isa Jean-Michel Macron (sündinud 1950) töötab Picardie ülikoolis neuroloogiaprofessorina. Emmanuel Macroni abikaasa on Brigitte Macron (sündinud 1953), kes töötas 1990. aastatel prantsuse ja ladina keele õpetajana Providence'i lütseumis ning hiljem töötas kirjandusõpetajana ühes Pariisi erakoolis. Alates 14. maist 2017 on Brigitte Macron Prantsusmaa presidendi abikaasa.

Emmanuel Macron on õppinud kümme aastat klaverit.

Raamatud
--------

* 2016 – Emmanuel Macron. *Révolution*. Kirjastus XO. ISBN 978-2845639669

Vaata ka
--------

* Macroni tamm

Viited
------

1. ↑  France : Ministries, political parties, etc. from 1870 rulers.org
2. ↑  Macron, mon copain d'avant. leparisien.fr
3. 1 2  Emmanuel Macron, Class of 2001. sciencespo.fr
4. ↑  'Stay away from my boy until he's 18!'. dailymail.co.uk, 27. aprill 2017
5. 1 2  Biographie. gala.fr
6. ↑  Emmanuel Macron is France's Next President. gq-magazine.co.uk, 7. mai 2017
7. ↑  "A Berlin, Macron veut « restaurer la confiance avec les Allemands en faisant des réformes sérieuses »". *Le Monde*.
8. ↑  "Macron: eurooplaste kaitsmiseks on vaja tõelist Euroopa armeed". *Postimees*. 6. november 2018. Vaadatud 27. november 2017.
9. ↑  "Grèce : Macron met en garde contre un « traité de Versailles de la zone euro »". *Le Monde*. 5. juuli 2015.
10. ↑  "http://www.lefigaro.fr/politique/le-scan/citations/2015/09/07/25002-20150907ARTFIG00063-macron-l-arrivee-de-refugies-est-une-opportunite-economique.php". *le Figaro*. `{{netiviide}}`: välislink kohas ``|Pealkiri=`` (juhend)
11. ↑  Rose, Michel. "Macron outlines vision of French Islam, drops more ambition hints". *Reuters*.

Kirjandus
---------

* 2016 – François-Xavier Bourmaud. *Emmanuel Macron, le banquier qui voulait être roi*. l'Archipel. ISBN 978-2809818536
* 2017 – Anne Fulda. *Emmanuel Macron, un jeune homme si parfait*. Plon. ISBN 978-2259217057

Välislingid
-----------

|  |  |
| --- | --- |
|  | Pildid, videod ja helifailid Commonsis: **Emmanuel Macron** |

|  |  |
| --- | --- |
|  | Tsitaadid Vikitsitaatides: **Emmanuel Macron** |

* The Meteoric Rise of France's Emmanuel Macron. youtube.com, 4. mai 2017
* "Révolution" : la troisième voie d'Emmanuel Macron. lepoint.fr, 24. november 2016
* Marine Le Pen to Emmanuel Macron: "in your philosophy, everything is for sale!". youtube.com, 3. mai 2017
* 24 aastat vanem kaasa Brigitte lisab Prantsuse võimalikule uuele riigipeale tõsiseltvõetavust. ekspress.delfi.ee, 6. mai 2017